**Referat**

**Ordinær generalforsamling**

**i Rosenvængets Grundejerkomité**

**Tirsdag den 20. marts 2012 kl. 17.00**

**Dagsordenen** i h.t. vedtægterne:

* Valg af dirigent og referent
* Beretning fra komiteen om foreningens virksomhed
* Forelæggelse af det reviderede årsregnskab
* Godkendelse af budgetforslag og eventuelle stigninger i kontingent
* Forslag fra Komiteen
* Forslag fra medlemmerne
* Valg af ordinære medlemmer til Komiteen
* Valg af 1. og 2. Suppleant til Komiteen
* Valg af revisor
* Eventuelt

**Valg af dirigent og referent**

Ulrik Ottesen, A.L. Drewsensvej 2, blev valgt til dirigent og konstaterede at generalforsamlingen var lovligt indkaldt. Som referent valgtes Jørgen P. Bansler, Rosenvængets Allé 43A.

**Beretning fra komiteen om foreningens virksomhed**

Christian Kofoed-Enevoldsen henviste til den udsendte skriftlige beretning fra komiteen, som var udsendt sammen med indkaldelsen til generalforsamlingen.

Derefter kommenterede han kort Københavns Kommunes planer om at indrette en ny skole i de bygninger på Rosenvængets Hovedvej, som ejes af Kræftens Bekæmpelse: Komitéen kender endnu ikke de konkrete planer vedrørende skolebyggeriet, men det står klart at der skal ske en væsentlig ombygning af de nuværende bygninger og at der skal opføres en ny sportshal. Grundejerkomitéen har ikke høringsret i forbindelse med byggeriet. Han opfordrede derfor naboerne til at gøre deres indflydelse gældende i forbindelse med den nabohøring, der skal gennemføres, før byggeriets påbegyndelse. Fra Komitéens side vil Per Frydendal følge med i sagens udvikling.

Beretningen blev taget til efterretning.

**Forelæggelse af det reviderede årsregnskab**

Komiteens kasserer Jens Rickelt gennemgik det reviderede regnskab for 2011, som udviser et samlet resultat på 139.592,- kr. Den samlede gæld er nu nedbragt til 1,75 mio. kr. af den oprindelige investering til helhedsplanen for vejrenoveringen på 5,3 mio. kr.

Sten Oredson undrede sig over at Grundejerkomitéen havde så stor en likvid beholdning (kr. 215.434)? Christian Kofoed-Enevoldsen forklarede at det er nødvendigt at have en vis likviditet, men at den likvide beholdning næppe behøver at være så stor. Der var enighed om at Komitéen bør se på, om den kan nedbringes.

Det reviderede regnskab blev godkendt uden afstemning.

**Godkendelse af revideret budgetforslag og eventuelle stigninger i kontingent**

Jens Rickelt fremlagde forslag til korrigeret budget for 2012 samt budget for 2013. Komiteen indstillede at kontingentet fastholdes på det nuværende niveau og at eventuelle overskud i lighed med tidligere bliver anvendt til ekstraordinære afdrag på foreningens lån.

Budgetforslagene godkendtes uden afstemning.

**Forslag fra Komiteen**

Der var udsendt et oplæg om *Bevaring af Rosenvængets herlighedsværdier*, hvori det foreslås at der udarbejdes en fælles vejledning til husejerne vedrørende vedligeholdelse og bevaring af huse, haver, hegn og indkørsler.

Christian Kofoed-Enevoldsen gjorde rede for komitéens tanker vedrørende bevaring af kvarterets “herlighedsværdier” under de tre overskrifter:

* En landlig, grøn oase
* Et beboelseskvarter, hvor trafik og forurenende aktiviteter begrænses
* Bevarelse af bygningernes særlige karakter

Han forklarede at det udsendte oplæg skal betragtes som en form for “Emma Gad” for bevarelsen af kvarteret. På længere sigt kunne man overveje at få udarbejdet en bevarende lokalplan for kvarteret.

Lone Rahbek supplerede: Det er tanken at man tager udgangspunkt i det enkelte hus særlige tidstypiske karakter. Dokumentet er tænkt som en hjælp til grundejerne i forbindelse med ombygninger, tilbygninger osv.

Sten Bondo Gravesen spurgte om det ville være en idé at arbejde for at flere af villaerne blev fredet? Både Lone Rahbek og Christian Kofoed-Enevoldsen mente at dette nok ville blive vanskeligt, da kommunen af økonomiske grunde er meget tilbageholdene med at frede bygninger. Der er p.t. kun to fredede huse i kvarteret. Det er nok mere realistisk at få gennemført en bevarende lokalplan.

Forslaget blev vedtaget uden afstemning. Vejledningen vil blive lagt på Grundejerkomitéens hjemmeside.

**Forslag fra medlemmerne**

Der var ikke indkommet nogen forslag.

**Valg af ordinære medlemmer til Komiteen**

Christian Kofoed-Enevoldsen og Lars Krohn ønskede ikke at fortsætte i Komitéen. De øvrige medlemmer var indstillet på at fortsætte i endnu en valgperiode og blev genvalgt uden modkandidater.

Lone Rahbek, Rosenvængets Allé 43, og Jeannette Knipschildt, Hovedvejen 31, blev indvalgt som nye medlemmer af Komitéen.

Christian Kofoed-Enevoldsen indvilligede desuden i at fortsætte som Grundejerkomitéens webmaster.

**Valg af 1. og 2. Suppleant til Komiteen**

Som suppleanter til Komitéen valgtes:

Per Hansen, Rosenvængets Allé 36 (nuværende suppleant)

Trine Tving Jensen, Rosenvængets Hovedvej 18-42 (ny)

**Valg af revisor**

Den hidtidige revisor Søren Askly Aps blev genvalgt.

**Eventuelt**

Lone Rahbek rejste spørgsmålet om vi skal acceptere at bygningsarbejde og andre støjende aktiviteter som f.eks. brug af motorplæneklippere foregår uden for normal arbejdstid, f.eks. om lørdagen. Der var enighed om at grundejerne bør vise hensyn til hinanden og at støj så vidt muligt skal undgås uden for normal arbejdstid.

Lone Rahbek gjorde opmærksom på at grundværdierne ifølge den seneste ejendomsværdivurdering i flere tilfælde er steget mere end 100%. Der var enighed om at dette ikke var rimeligt, og generalforsamlingen opfordrede grundejerne til at klage over vurderingen.

Nis Nissen spurgte, hvem der har ansvaret for genplantning af det træ for enden af Kriegersvej, der har været udsat for hærværk. Christian Kofoed-Enevoldsen forklarede at det er Københavns Kommune, der har ansvaret for vedligeholdelse af veje og grønne anlæg. Per Frydendal opfordrede Nis Nissen til at give Kommunen besked om hærværket på <http://givetpraj.kk.dk/>. Det virker faktisk.

Jørgen Bansler Niels Ulrik Ottesen

Referent Dirigent